Noch sein Aumtsautritt hod da Suleyman daun dem ungarischn Kini Ludwig II. a Aubot gmocht. Da Ludwig hed de Tiakn in ana ealichn Allianz den Duachmarsch duach Sidwestungarn noch Keantn und in de Steiamoak gschtotn soin.  De Ungarn hom oglehnt und hom a de tiakischn Botschofta umbrocht. Des hod in Suitan Bes gmocht und de Tiakn san mid drei Heasäun vo Edirne aufbrocha. Im Juli is de ungarische Feschtung Schabatz gfoin owa des Kriagszü woa de Feschtung Belgrad. De Tiakn hom mid 3000 Kamö umma 300 Gschitz und Munizion midgfiat. Bei da Belogarung woa da Suitan peasenli dabei. De kloane Bsotzung hod se hödnhoft vateidigt und se noch schware Valust in de Zitadön zruckzogn de se daun nu zwoanzg Tog ghoitn hom. Owa de Feschtung is am 29. August 1521 gfoin. Obwoi so de ungarische Sidflankn afgrissn woa hod se des tiakische Heer wida zruckzogn.